Gorghiu a explicat, duminică, la Pro TV, că în pofida scepticismului unora, este timp suficient pentru ca instanţa de contencios administrativ să trimită dosarul la Curtea Constituţională care să dea o decizie, astfel încât alegerile locale să se desfăşoare în două tururi de scrutin.

“E suficient timp, în câteva zile, în mod normal, guvernul trebuie să trimită întâmpinarea pe sesizarea noastră legată de două tururi de alegeri către instanţa de contencios. Noi suntem deja pregătiţi să depunem în foarte scurt timp întâmpinarea şi se va da termen. Deci eu estimez că, în maxim o săptămână, vom avea un termen în instanţa de judecată, termen la care să putem invoca excepţia neconstituţionalităţii alegerilor într-un singur tur. Instanţa va decide când trimite dosarul la Curtea Constituţională şi Curtea se va pronunţa”, a declarat Alina Gorghiu.

Liderul PNL a insistat că pot fi organizate două tururi de scrutin şi în ipoteza în care CCR se pronunţă cu doar câteva zile îniante de 5 iunie, data oficială a alegerilor locale, stabilită prin Hotărârea de Guvern pe care PNL a atacat-o în contencios administrativ.

“Acum ştiu argumentele celor care privesc cu scepticism (…) Eu nu cred că timpul ar trebui să blocheze un demers care duce la ideea de democraţie în România şi la legitimitatea primarilor. E timp suficient şi dacă se pronunţă (CCR-n.r.) cu câteva zile înainte. Avem tot timpul din lume să organizăm, după două săptămâni de la data de 5 iunie, alegeri”, a mai susţint copreşedintele PNL.

PNL a depus pe 12 februarie o plângere prealabilă la Secretariatul General al Guvernului prin care înştiinţează că va ataca Hotărârea de Guvern privind stabilirea datei alegerilor locale. Răspunsul guvernului a fost dat la 8 martie.

Demersul PNL este singura cale procedurală pe care partidul o mai avea la dispoziţie pentru a pune în discuţie legea alegerilor locale, respectiv organizarea acestora într-un singur tur de scrutin. Legea este în viogare şi nu poate fi atacată la CCR decât în cadrul unui proces pe rolul instanţelor sau, direct, de Avocatul Poporului.